Крајпуташи испод записа у Теочину
Крајпуташи испод записа у Теочину (Oпштина Горњи Милановац) налазе се испод стабла трешње−записа, на раскрсници пута Теочин–Горњи Бањани–Брајићи. Посвећени су борцима страдалим у ослободилачким ратовима Србије − Светозару Весковићу, учеснику Српско-турског рата који је погинуо у борбама за Прокупље 1878. године и непознатом војнику − учеснику Другог балканског рата који је рањен 1913. године у борби са Бугарима.

Опис споменика 
Крајпуташи су у облику тањих вертикалних плоча, исклесани од жућкастог пешчара. Првобитно били су приближних димензија, али су механичким ударцима преломљени у горњим половинама. На преосталим деловима споменика нема орнаментике ни урезаних симбола.

Крајпуташ Светозару Весковићу 
Преостала висина споменика заједно са цоклом износи 70 -{cm}-. Плоча је широка 30 -{cm}- и дебела 10 -{cm}-.
На предњој страни окренутој према истоку, чита се пет преосталих редова епитафа:

 ВЕСКОВИЋ
 ЖИВИ 22 ГОД
 А ПОГИНОЈЕ
 1878 Г У ПРО
 КОПЉУ

а на полеђини:

 ДИЖЕ БРАТ
 ЉУБОМИР И
 СИНОВАЦ М
 ИЛОРАД 16 ЈУЛ
 У 1922 Г.

Поређењем са подацима наведеним у Државном попису из 1862/63. године долази се до закључка да је у питању обележје подигнуто Светозару Весковићу рођеном 1856. године од оца Милана и мајке Цмиљане, који је, по попису, имао годину дана млађег брата Љубомира.

Крајпуташ непознатом војнику 
Нижи споменик је нешто ужи, ширине 27 -{cm}-. Дебљина плоче је иста – 10 -{cm}-. Преломљен је до висине од 46 -{cm}-. Очигледно је да су споменици подигнути истовремено и да су рад истог мајстора каменоресца.

На предњој страни, од епитафа преостало је само:

 У 1922 ГОД

На полеђини се чита:

 ДРАГОГ МО
 Г 1913 Г РАЊЕ
 Н У БОРБИ С
 БУГАРИМА У
 III 9 4Б-X ПУК.

До идентитета овог војника вероватно би се могло доћи претрагом докумената које поседује Војни архив Министарства одбране Републике Србије.

Референце

Литература 
 
 
 Ђуковић Исидор, Рудничани и Таковци у ослободилачким ратовима Србије 1912-1918. године, II допуњено и измењено издање, Друштво за неговање традиција ослободилачких ратова Србије до 1918. године; Музеј рудничко-таковског краја Горњи Милановац. 
 Столић др Ана, Државни попис 1862/63. године: општина Горњи Милановац, II издање, Музеј рудничко-таковског краја Горњи Милановац. 
 Савовић Саша, Срце у камену: крајпуташи и усамљени надгробници рудничко-таковског краја, Службени гласник Београд; Музеј рудничко-таковског краја Горњи Милановац. . 
 Филиповић Миленко С, Таково: насеља, порекло становништва, обичаји, Српски етнографски зборник САНУ, књ. 37, репринт издање, Службени гласник Београд, САНУ. 

Споменици општине Горњи Милановац
Крајпуташи у Србији